**SIA „Alūksnes enerģija” sekmīgi pabeidz ES fondu projektu: Uzstādīts elektrostatiskais filtrs un jauns skurstenis, samazinot gaisa piesārņojumu Alūksnē**

2025.gada 5.septembrī SIA „Alūksnes enerģija” ir sekmīgi realizējusi Eiropas Savienības fondu projektu Nr.2.2.3.7/1/24/A/001 „Elektrostatiskā filtra uzstādīšanas būvprojektēšana, autoruzraudzība un būvdarbi siltumavotā Parka iela 2C, Alūksnē”.

Projekts, kas tika īstenots noslēgtās vienošanās ar Centrālo finanšu un līgumu aģentūru ietvaros, ir ievērojami uzlabojis gaisa kvalitāti Alūksnes novadā, samazinot cieto daļiņu emisijas no centrālās katlu mājas.

Projekta ietvaros Parka ielā 2C, Alūksnē, tika uzstādīts moderns elektrostatiskais filtrs (ESP) un jauns izolēts skurstenis, kas tagad apkalpo trīs apkures katlus ar kopējo jaudu 12,2 MW. Šie uzlabojumi nodrošina, ka putekļu (cieto daļiņu, PM) emisijas robežvērtība nepārsniedz 30 mg/Nm³, kas nodrošinās normatīvajos aktos noteikto emisiju robežvērtību ievērošanu.

Atkarībā no katlu mājas darbības slodzes, projekta realizācijas rezultātā apkārtējā vidē gada griezumā netiks emitētas vismaz 14,725 tonnas putekļu (cieto daļiņu, PM), tādējādi samazinot piesārņojumu un uzlabojot vides kvalitāti pilsētā un no projekta realizācijas gūs labumu Alūksnes pilsētas iedzīvotāji, kuri dzīvo Parka ielas 2C katlu mājas ietekmes zonā.

Uzstādot elektrostatisko filtru un jauno skursteni, SIA “Alūksnes enerģija” ne tikai nodrošina atbilstību stingrajām Eiropas Savienības un Latvijas vides prasībām, bet arī veicina iedzīvotāju veselību un pilsētas attīstību.

Šis projekts ir nozīmīgs solis uz ilgtspējīgāku un tīrāku Alūksni.

Projekta kopējās izmaksas sastādīja EUR 692 450,85, no kurām Eiropas Reģionālās attīstības fonda līdzfinansējuma atbalsta summa ir EUR 225 432,00.

Projekts tika realizēts 10 mēnešu laikā, ievērojot visus tehniskos, vides un sociālās prasības, tostarp zaļo un sociāli atbildīgo iepirkumu principus un 2025.gada 5.septembrī Alūksnes novada pašvaldības iestāde „Būvvalde” izdevusi Aktu par pieņemšanu ekspluatācijā ar kodu 25045520021200 (BUV/3-9/25/31).

Darbu izpildi būvobjektā nodrošināja SIA „Rubate”.

Jau tagad ir uzsākta dūmgāzu attīrīšanas iekārtas (elektrostatiskais filtrs) ekspluatācija, un jaunais skurstenis harmoniski iekļaujas apkārtējā vidē, uzlabojot pilsētvidi vēsturiskajā centrā.

Projekts atbilst Centrālās finanšu un līgumu aģentūras programmai „Gaisa piesārņojošo vielu emisiju samazināšana pašvaldību siltumapgādē” un veicina efektīvu centralizēto siltumapgādes sistēmu attīstību Latvijā. Pēc projekta pabeigšanas tiks ieviests regulārs apkopes plāns, darbinieku apmācības un monitoringa sistēma, lai nodrošinātu rezultātu ilgtspēju vismaz 10 gadus.

Centrālā finanšu un līgumu aģentūra tiks informēta par sasniegto emisiju ietaupījumu katru gadu.

